Bukan Cinta Aku

Bukan Cinta Aku ialah siri drama televisyen Malaysia 2019 dibintangi oleh Janna Nick, Syafiq Kyle dan pelakon Indonesia, Baim Wong. Siri ini memulakan tayangan perdana di Slot Akasia TV3 dari 5 Jun 2019 hingga 2 Julai 2019 menggantikan 30 Pesanan Suara. 

Siri ini boleh didapati melalui penstriman dalam talian di saluran YouTube rasmi TV3.

 Sinopsis 
Mengisahkan Riana, baru sahaja selesai pengajiannya dan kembali ke pangkuan keluarganya yang menetap di Florence, Itali. Riana telah jatuh cinta dengan Arjuna, pemandu keluarganya. Kesungguhan Arjuna yang sering memberi kata-kata nasihat membuatkan Riana jatuh hati pada Arjuna. Walaupun pada awalnya, Arjuna tidak berani untuk membalas cinta Riana kerana dia sudah banyak terhutang budi dengan keluarga Riana. Namun perasaan cinta itu tidak mampu dinafikannya dan mereka cuba menyembunyikan percintaan mereka supaya tidak diketahui oleh ibu bapa Riana.

Suatu hari, Riana sekeluarga perlu pulang ke Malaysia kerana perniagaan bapanya mengalami masalah di sana. Arjuna juga dibawa pulang kerana ibu Riana merasakan Arjuna sudah banyak berjasa dan menjaga Riana sepanjang mereka di Itali. Berita itu menggembirakan Riana kerana dia tidak akan terpisah dengan Arjuna. Ibu bapa Riana sudah ada rancangan lain untuk Riana. Mereka ingin menjodohkan Riana dengan Tengku Isma, anak kenalan mereka. Setelah mengetahui rancangan ibu bapanya untuk menjodohkannya dengan Tengku Isma, Riana membuat keputusan untuk bertemu Tengku Isma.

Riana lega apabila Tengku Isma mengatakan bahawa dia juga tidak sukakan keputusan keluarganya kerana dia sudah punya kekasih. Riana membuat perjanjian dengan Tengku Isma supaya mereka mengikut sahaja kehendak keluarga buat sementara waktu tetapi tiada komitmen antara mereka. Mereka boleh meneruskan hubungan dengan pasangan masing-masing dan Tengku Isma bersetuju.

Malangnya, perhubungan antara Riana dan Arjuna akhirnya diketahui oleh ibu bapa Riana. Mereka kecewa kerana Riana mengkhianati kepercayaan mereka. Riana telah dikurung dan Arjuna hilang entah ke mana kerana dihalau oleh ibu bapa Rania. Pernikahan antara Riana dan Tengku Isma dipercepatkan. Walaupun sudah bernikah, Riana tidak mengizinkan Tengku Isma untuk menyentuhnya. Tengku Isma tetap melayani Riana dengan baik, memenuhi segala permintaan Riana tetapi dia tidak mampu membuatkan Riana untuk menerimanya. Masihkah ada peluang buat Tengku Isma untuk memiliki cinta Riana?

 Pelakon 

Pelakon utama

 Janna Nick sebagai Riana (Nur Ariana)
 Syafiq Kyle sebagai Tengku Isma
 Baim Wong sebagai Arjuna

Pelakon pembantu
 Mimi Lana sebagai Qisya
 Daler Yusuf sebagai Aidil
 Dato' Eizlan Yusof sebagai Dato' Razak
 Maria Farida sebagai Datin Raihan
 Dini Schatzmann sebagai Remy
 Azizah Mahzan sebagai Mak Arjuna
 Marissa Yasmin sebagai Tengku Khaleeda
 Fizo Omar sebagai Sam
 Eyka Farhana sebagai Nida
 Paula Verhoeven sebagai Bella
 Aishah Azman sebagai Lily
 Jay Iswazir sebagai Adi

Kontroversi
Bukan Cinta Aku menjadi bahan bualan warganet apabila salah satu adegan dalam episod 19 yang memperlihatkan pelakon utamanya, Syafiq Kyle dan Janna Nick menghantar Baim Wong ke sebuah hospital  yang kononnya di Indonesia rupa-rupanya hanya dilakonkan di Hospital Pakar Kuala Terengganu. Hal ini disedari oleh golongan netizen apabila logo dalam poster tersebut tertera tulisan Hospital Pakar Kuala Terengganu. Ianya turut di muat naik menerusi laman Facebook Kuala Terengganu Post yang kelihatan menegur kecuaian pihak produksi drama ini.

 Rujukan 

Kategori:Drama Melayu 2019
Kategori:Rancangan TV3
Kategori:Kontroversi televisyen di Malaysia